Igen, egyszerre is fel lehet venni mindegyiket, ha minden feltételnek megfeleltek. A felsoroltakból alapesetben (felvételkor) csak a CSOK vissza nem térítendő támogatás, a Babaváró és a lakáshitel viszont havonta törlesztendő hitelnek számít (a Babaváró később alakulhat át támogatássá, a gyermekek számától függően). Ha a jövedelembe belefér mindkét hitel törlesztése, és a többi feltétel is rendben van, akkor felvehető akár egyszerre is.  Ugyanakkor, ha a Babavárót lakáscélra használnátok fel, akkor számolni kell azzal, hogy az Magyar Nemzeti Bank elvárása a bankok felé az, hogy a lakáshitel igénylést megelőző 90 napon belül igényelt Babavárók esetében a Babaváró összegének 25 százalékát teherként számítsák be, és csak a 75 százalékát önerőként. Ehhez többségében tartják is magukat a bankok, de fontos tájékozódni az adott bank gyakorlatáról. Ha jogosultak vagytok rá, igényelhetitek lakáscélra a többgyermekesek kamattámogatott kölcsönét, azaz a CSOK-hitelt is. Ez is lakáscélú hitel, csak az állam kamattámogatást ad rá, ezért kedvező, 3 százalékos kamattal lehet igényelni gyermekszámtól függően maximum 10 vagy 15 millió forint összegben. Ha több hitelre lenne szükség, ezen felül még piaci kamatozású lakáshitelt is lehet igényelni ugyanazon lakáscélra (ha a jövedelembe beleférnek a törlesztőrészletek, és minden egyéb feltételnek megfeleltek).